
Parlamentul României

Camera Deputaţilor

COMISIA JURIDICĂ,

DE DISCIPLINĂ ȘI IMUNITĂȚI
	

	
	
	


București, 12 martie 2019

            Nr. 4c-13/144
AVIZ
asupra proiectului de Lege privind completarea Ordonanţei de urgenţă a Guvernului nr.34/2015 privind reglementarea unor măsuri pentru stimularea absorbţiei fondurilor externe nerambursabile
În conformitate cu prevederile art.95 din Regulamentul Camerei Deputaţilor, republicat, cu  modificările și completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu Proiect de Lege privind completarea Ordonanţei de urgenţă a Guvernului nr.34/2015 privind reglementarea unor măsuri pentru stimularea absorbţiei fondurilor externe nerambursabile, trimis cu adresa nr. P.L.x. 62 din 25 februarie 2019 şi înregistrată cu nr. 4c-13/144 din 26 februarie 2019.
Senatul, în calitate de primă Cameră sesizată, a adoptat proiectul de Lege în ședința din 18 februarie  2019.

Conform dispoziţiilor art.75 din Constituţia României, republicată şi ale art. 92 alin.(9) pct.1 din Regulamentul Camerei Deputaţilor, republicat, cu modificările și completările ulterioare, Camera Deputaţilor este Cameră decizională. 

Potrivit prevederilor art.61 din Regulamentul Camerei Deputaţilor, republicat, cu modificările ulterioare, Comisia a dezbătut inițiativa legislativă menționată mai sus în şedinţa din 12 martie 2019.

Proiectul de lege are ca obiect de reglementare completarea cadrului legislativ cu privire la absorbţia fondurilor europene nerambursabile, cu o nouă prevedere, prin care se propune modalitatea de restituire de către unităţile Trezoreriei Statului a sumelor virate eronat în contul de venituri bugetare „Alte sume primite din fonduri de la Uniunea Europeană pentru programele operaţionale finanţate în cadrul obiectivului de convergenţă”. Proiectul cuprinde şi o prevedere prin care răspunderea pentru sumele care se restituie este stabilită exclusiv în sarcina ordonatorului principal de credite cu rol de autoritate de management care solicită restituirea.

   Membrii Comisiei au examinat inițiativa legislativă supusă avizării, expunerea de motive și avizul favorabil al Consiliului Legislativ nr.1107/20.11.2018. 

În urma dezbaterilor s-a hotărât, cu majoritate de voturi, avizarea favorabilă a proiectul de Lege, în forma transmisă Comisiei juridice, de disciplină și imunități de către Biroul Permanent.

Inițiativa legislativă face parte din categoria legilor ordinare. 

                                PREŞEDINTE,                                                    SECRETAR,

                              Nicușor HALICI                                    Aida – Cristina CĂRUCERU
Referent parlamentar, 

